Gyp Casino

Gyp Casino (oik. Jesper Sporre, s. 7. toukokuuta 1961) on ruotsalainen muusikko, joka oli Hanoi Rocksin rumpali vuosina 1980–1982. Hänet erotettiin vuonna 1982, koska hän ei enää tullut toimeen Andy McCoyn kanssa. 
Elämä ja ura.
Jesper Sporre otti taiteilijanimen Gyp Casino käyttöön, koska hän ihaili norjalaista muusikkoa Casino Steelia. Casino Steel oli kosketinsoittajana The Boys -yhtyeessä ja soitti myöhemmin Gary Holtonin kanssa. 
Gyp Casino aloitti musiikkiuransa vuonna 1979 yhtyeessä nimeltä Warzawa. Samana vuonna Jeppe vaikutti myös bändissä nimeltä Warheads, jossa soittivat Pelle Almgren, Stellan Hemringen ja Björne Fröberg, joka myöhemmin liittyi The Nomadsiin. Yhtyeen musiikkia julkaistiin myöhemmin ruotsalaisella pun- kokoelma-albumilla "Let It Out." Näihin aikoihin Casino tapasi suomalaisen kitaristin Andy McCoyn, jonka kanssa hän perusti Nymphomaniacs-yhtyeen. Yhtye kuitenkin hajosi nopeasti, ja Andy palasi takaisin Suomeen, mutta vuonna 1980 McCoy otti yhteyttä Casinoon ja pyysi tätä liittymään Hanoi Rocksin rumpaliksi. 
Hanoi Rocks.
Gyp Casino toimi Hanoi Rocksin rumpalina yhtyeen kolmella ensimmäisellä levyllä, "Bangkok Shocks, Saigon Shakes, Hanoi Rocks" (1981), "Oriental Beat" (1982) ja "Self Destruction Blues" (1982), kunnes hänet erotettiin bändistä sekasortoisissa tunnelmissa vuonna 1982. Yhtyeen sisäisten ristiriitojen jälkeen Casinon tilalle tuli Nicholas Dingley eli Razzle. Casinon itsensä mukaan hänet erotettiin Hanoi Rocksista, koska hänen mielestään Andy McCoy käyttäytyi liian huonosti kiertueen aikana. Casino sai hänestä tarpeekseen, ja he ajautuivat tappeluun. Samoihin aikoihin yhtye oli äänittänyt Isossa-Britanniassa "Oriental Beat" -levyä ja äänitysprosessi oli edennyt Gyp Casinon mukaan todella huonosti. Tilanne aiheutti riitoja. Casinon mukaan äänittäjä teki huonoa työtä levyn kanssa, mutta kukaan ei kuunnellut Casinon moitteita. 
Hanoi Rocksin jälkeen.
Hanoi Rocksin jälkeen hän palasi Tukholmaan ja perusti Rex De Rox -yhtyeen. Se teki yhden EP:n EMI:lle ja hajosi pian sen jälkeen. Tämän jälkeen hän perusti Road Ratsin lapsuudenystävänsä Conny Blomqvistin (myöhemmin Conny Bloom) kanssa. Yhtyeessä bassoa soitti Dan Lagerstedt. Yhtye esiintyi useasti Suomessa. Myöhemmin Gypin ja Hanoin suhteet lämpenivät jälleen, ja Road Rats soitti useita kertoja Hanoi Rocksin lämmittelijänä. Gyp Casino ystävystyi myös Hanoin uuden rumpalin Razzlen kanssa. 
Vuonna 1984 yhtye julkaisi myös kaksi singleä (”Satisfaction In Jeans” ja ”Smokin’ In the Boys Room”) suomalaiselle Beta-levy-yhtiölle. Road Ratsin oli tarkoitus tehdä LP, mutta yhtye hajosi ennen sen äänittämistä vuonna 1986. Tätä seurasi uusi yhtye nimeltä Rolene. Casino vaihtoi nyt rummuista kitaraan. Yhtye tähtäsi ensisijaisesti Ruotsin markkinoille, mutta sen levy-yhtiö oli suomalainen Pyramid. Tehtyään kaksi singleä vuonna 1985 (”Rollin’ With Rolene” ja ”Wouldn’t You Like To Know Me”) sekä "Rollin’ With Rolene" -LP:n (1986) yhtye hajosi kehnon levymyynnin vuoksi. 1980-luvun lopulla Gyp Casino liittyi yhtyeeseen Alligator Wine ja keikkaili sen kanssa Tukholmassa. Yhtyeessä lauloi ja soitti kitaraa Stevie Klasson, joka oli soittanut Johnny Thundersin bändissä.
Muutamaa vuotta myöhemmin Gyp Casino ja Dan Lagerstedt soittivat yhtyeessä Pelle Almgren &amp; Wow Liksom. Tämä ruotsalainen poprock-yhtye sai kotimaassaan runsaasti mediahuomiota ja kesähitin kappaleella ”Omåomigen” muttei saavuttanut sen suurempaa menestystä. Julkaistuaan albumin "Allting är bra!" (1991) Pelle Almgren &amp; Wow Liksom hajosi vuonna 1992.
Vuonna 1994 Casino soitti jälleen yhdessä Andy McCoyn kanssa. Hän soitti rumpuja McCoyn Shooting Gallery -yhtyeen Suomen kiertueella. Seuraavana vuonna Casino oli mukana McCoyn soololevyllä "Building On Tradition" ja kuului myös Live Ammo -kiertueyhtyeeseen.
Myöhemmät vuodet.
Muusikon uran ulkopuolella hän on ollut töissä urheilujohtajana Hammarby IF Fotbollissa. Hän on ollut vastuussa pelaajien kehittämisestä ja valmentajista. 
Hän on myös satunnaisesti jatkanut töitä muusikkona. Gyp Casino äänitti kappaleen ”Sabre Dance”, yhdessä Royal Disharmonic Orchestra -yhtyeen kanssa, jossa soitti myös Dregen (Backyard Babies, Hellacopters). Kappale julkaistiin B-puolena Conny Bloomin singlellä ”Last Mistake”. ”Sabre Dance” oli kappale, jota Road Rats oli käyttänyt konserttiensa introna. Vuonna 2000 Jeppe ja Conny Bloom, Andy Christell ja Micke Borg äänittivät kappaleen ”You Wanna Know What It’s Like” The Boys -yhtyeen kunniaksi tehdylle tribuuttialbumille "TCP." He esiintyivät nimellä Gyp Casino &amp; His Honest Brats.
Casino on soittanut myös yhtyeessä Vrid Upp yhdessä Preben Sporren, Peder Anderssonin, Linus Wallin sekä Andy McCoyn rinnalla aiemmin musisoineen Dan Lagerstedtin kanssa. Casino tosin soittaa tässä tukholmalaisbändissä rumpujen sijaan kitaraa. Hänet nähtiin vielä Hanoi Rocksin riveissä rumpalina syksyllä 2022, kun yhtye esiintyi Michael Monroen 60-vuotisjuhlakonsertissa Helsingissä. Hän asuu edelleen Tukholmassa Ruotsissa.